Nege vas ná rooftog by poskantoorFoto verskaf deur die SAPD Wes-Kaap Nege verdagtes is in hegtenis geneem ná ŉ rooftog Maandagoggend by ŉ poskantoor in Ilingelethu, Malmesbury in die Wes-Kaap. Sers. Noloyiso Rwexana, woordvoerder van die polisie, het gesê drie verdagtes, van wie twee met vuurwapens gewapen was, het die poskantoor Maandagoggend net voor 08:00 betree en ŉ veiligheidswag en die bestuurder gedreig met die vuurwapens. Hulle het kontant geëis. Die verdagtes het met ŉ onbekende bedrag kontant van die toneel gevlug. “Polisiebeamptes van Malmesbury het vinnig reageer en die verdagte wegkomvoertuig opgemerk. Ná ŉ hoëspoedjaagtog is nege mans, tussen 29 en 40 jaar oud, wat in ŉ Toyota Quantum gery het, in hegtenis geneem,” het Rwexana gesê. Die kontant is ook gekonfiskeer. Die verdagtes sal na verwagting binnekort in die Malmesbury-landdroshof verskyn. “Beamptes het intussen ook in Grassy Park inligting opgevolg oor ŉ winkel wat sigarette verkoop tydens die afsonderingsperiode. Toe hulle by die winkel in Weaverstraat in New Horizon aankom, het hulle op die sigarette afgekom en ŉ 9 mm-pistool en ammunisie,” het Rwexana bygevoeg. Drie mans, tussen 16 en 32 jaar oud, is in hegtenis geneem. Hulle staan tereg op aanklag van die besig van ŉ ongelisensieerde vuurwapen en ammunisie, die besit van ŉ verbode vuurwapen en oortreding van die Wet op Rampbestuur. Die verdagtes sal binnekort in die Wynberg-landdroshof verskyn.